ΓΡΑΠΤΗ ΕΡΩΤΗΣΗ E-1028/98

υποβολή: Hilde Hawlicek (PSE) προς την Επιτροπή

(6 Απριλίου 1998)

Θέμα: Αύξηση του προϋπολογισμού για τον τομέα του πολιτισμού

Κατά τη διάρκεια του φόρουμ που διοργάνωσε η Ευρωπαϊκή Ένωση για το μέλλον των ευρωπαϊκών πολιτισμικών προγραμμάτων (29 και 30 Ιανουαρίου 1998 στο Centre Borschette), πραγματοποιήθηκε συζήτηση στρογγυλής τραπέζης με τους Υπουργούς Πολιτισμού του Ηνωμένου Βασιλείου, του Λουξεμβούργου, της Γαλλίας, καθώς και τον αρμόδιο για τα θέματα πολιτισμού Επίτροπο κ. Marcelino Oreja. Κατά τη συζήτηση ο Επίτροπος κ. Oreja δήλωσε ότι κατά την άποψή του ο προϋπολογισμός για τον τομέα του πολιτισμού θα έπρεπε να αποτελεί τουλάχιστον το ένα χιλιοστό του γενικού προϋπολογισμού.

Στην απάντησή της στην τελευταία ερώτησή μου, η οποία είχε ως θέμα την εξέλιξη του ποσοστού των πολιτισμικών δαπανών στο πλαίσιο του γενικού προϋπολογισμού, η Επιτροπή απάντησε ότι κατά το δημοσιονομικό έτος 1998 το ποσοστό του προϋπολογισμού για τον τομέα του πολιτισμού ανερχόταν σε 0,033 %, στο ένα τρισχιλιοστό, δηλαδή, του γενικού προϋπολογισμού. Από το 1990 και εξής, το ποσοστό του προϋπολογισμού που αναλογεί στον τομέα του πολιτισμού αυξάνει με μικρά βήματα, κατά ένα μέσο όρο 0,002 %. Με την περαιτέρω εφαρμογή της μέχρι τούδε πολιτικής, ο στόχος του ενός χιλιοστού του γενικού προϋπολογισμού, για τον οποίον μίλησε ο Επίτροπος κ. Oreja, θα επιτευχθεί περίπου σε 20 έτη.

Βάσει των ανωτέρω θέτω το ακόλουθο ερώτημα: Σε ποιες συγκεκριμένες ενέργειες προβαίνει ο Επίτροπος κ. Oreja ώστε να επιτευχθεί ο προαναφερθείς στόχος του ενός χιλιοστού του γενικού προϋπολογισμού κατά τη χρονική περίοδο που θα ασκεί ακόμη τα καθήκοντά του; Πόσο συχνά έχει μιλήσει, από τότε που έχει αναλάβει τα καθήκοντά του, με τους Υπουργούς Πολιτισμού και Οικονομικών των κρατών μελών για το πρόβλημα αυτό; Σε πόσες συνεδριάσεις της Επιτροπής, από τις αρχές του 1995 και εξής, βρισκόταν στην ημερήσια διάταξη ή συζητήθηκε το πρόβλημα αυτό;

Απάντηση του κ. Oreja εξ ονόματος της Επιτροπής

(24 Ιουνίου 1998)

Η Επιτροπή θα ήθελε να πληροφορήσει το Αξιότιμο Μέλος του Κοινοβουλίου ότι συμμερίζεται την ανησυχία του όσον αφορά τους περιορισμένους πόρους που διατίθενται για τα πολιτισμικά προγράμματα της Κοινότητας. Ωστόσο, όπως γνωρίζει το Αξιότιμο Μέλος του Κοινοβουλίου, βάσει του άρθρου 128, παράγραφος 4, της Συνθήκης ΕΚ, άλλα κοινοτικά προγράμματα και δράσεις έχουν ήδη λάβει και συνεχίζουν να λαμβάνουν υπόψη τους, όλο και περισσότερο, την πολιτισμική διάσταση στο πλαίσιο των στόχων των σχεδίων που είναι επιλέξιμα για χρηματοδότηση. Κατ' αυτή την έννοια, η συνολική χρηματοδότηση για τον πολιτισμό είναι σημαντικά υψηλότερη από αυτή που φαίνεται από τους πόρους του προϋπολογισμού που έχουν διατεθεί επί του παρόντος στα πολιτισμικά προγράμματα, όπως με σαφήνεια αναφέρεται στην πρώτη έκθεση για την εξέταση της πολιτιστικής πλευράς στη δράση της Ευρωπαϊκής Επιτροπής(1) που παρουσίασε η Επιτροπή τον Απρίλιο του 1996. Εξάλλου, αυτό το σημείο θα ενισχυθεί περαιτέρω στην ενημερωμένη έκδοση της έκθεσης που θα παρουσιάσει σύντομα η Επιτροπή και η οποία θα αφορά τα έτη 1996 και 1997.

Η Επιτροπή θα ήθελε επίσης να υπενθυμίσει στο Αξιότιμο Μέλος του Κοινοβουλίου ότι πρόσφατα ενέκρινε την πρότασή της για απόφαση του Κοινοβουλίου και του Συμβουλίου σχετικά με τη δημιουργία πολιτισμικού προγράμματος-πλαισίου για την περίοδο 2000-2004, με προτεινόμενη χρηματοδότηση από τον προϋπολογισμό ύψους 167 εκατομμυρίων ECU σύμφωνα με τη διαβάθμιση των προτεραιοτήτων που θέτει το πρόγραμμα δράσης Agenda 2000. Η τελική κατανομή των πόρων που διατίθενται για τον πολιτισμό εξαρτάται από το αποτέλεσμα της διαδικασίας συναπόφασης για την έγκριση του προαναφερθέντος προγράμματος-πλαισίου.

(1) COM(96)160 τελικό, όπως συμπληρώθηκε από το SEC(96)686.